Ligji i Arizonës për imigracionin ngjall debate në Kaliforni
Ligji kërkon që policia të marrë në pyetje persona që beson se janë futur në Shtetet e Bashkuara në mënyrë të paligjshme
Protestat kundër ligjit të ri të Arizonës filluan në një numër qytetesh amerikane disa javë më parë, menjëherë pasi guvernatorja e këtij shteti e nënshkroi ligjin. Presidenti Barak Obama ka folur kundër ligjit. Po ashtu edhe Presidenti i Meksikës, Felipe Kalderon. Në Los Anxhelos, këshilli bashkiak dekretoi më 12 maj se zyrtarët e bashkisë nuk do të bënin biznes me kompanitë e Arizonës. Ligji i Arizonës u jep të drejtë policëve të kontrollojnë statusin e imigracionit nëse besojnë se një individ mund të jetë futur në Amerikë në mënyrë të paligjshme. Ai po ashtu u kërkon imigrantëve të mbajnë dokumentat me vete. Kritikët e ligjit thonë se imigrantët e paligjshëm kanë rëndësi për ekonominë amerikane. Në Kaliforni ka miliona të tillë dhe afro 500 mijë vetë në Arizonë dhe zakonisht ata nuk dallohen nga imigrantët e ligjshëm. Analisti politik Raul Hinohoza i Universitetit të Kalifornisë në Los Anxhelos thotë se deportimi i gjysmë milion personave nga Arizona do të ishte jo-praktik dhe jo-njerëzor. Shteti, thotë ai, nuk mund ta përballojë mungesën e tyre: Zoti Hinohoza thotë se studimet e Universitetit të Kalifornisë tregojnë se legalizimi i rreth 12 milionë imigrantëve të paligjshëm mund të rezultojë në një shtim prej 100 miliardë dollarësh të aktivitetit ekonomik në Shtetet e Bashkuara. Por të tjerë thonë se imigrantët e paligjshëm e ngarkojnë tej mase sistemin e shërbimeve publike, shkollat dhe spitalet. Në një qendër për punëtorë me mëditje në Kaliforni, imigrantët thonë se kanë ardhur në Amerikë për punë dhe i shqetëson ajo që po ndodh në Arizonë. thotë një imigrant meksikan. Punimet për një barrierë ndarëse në kufirin amerikano-meksikan janë pezulluar dhe senatori Xhon Mekein i Arizonës thotë se përfundimi i barrierës do të pengojë imigracionin e paligjshëm. Hoze Feliz punon në qendrën e punëtorëve me mëditje në Los Anxhelos. Ai thotë se shumë nga imigrantët kanë vite që banojnë këtu, por jetojnë të fshehur. Si përkrahësit, ashtu edhe kritikët e ligjit të Arizonës thonë se çështje duhet të trajtohet në nivelin federal dhe se Kongresi duhet të zgjidhë problemin delikat të reformave në imigracion.